Geweld teenoor joernaliste veroordeelEen van die voertuie wat in Vuwani, Limpopo met klippe bestook is. Foto: SAPD Die DA en die Suid-Afrikaanse Redakteursforum (Sanef) het Maandag die geweld teenoor joernaliste, wat protesaksies op verskillende plekke in die land gedek het, veroordeel. ŉ Fotograaf is Maandag in Coligny in Noordwes aangerand toe hy besig was om ŉ huis af te neem wat vroeër deur betogers aan die brand gesteek is. Sondag moes joernaliste van ŉ betogingstoneel in Vuwani in Limpopo vlug nadat ses voertuie, insluitend twee bussies van die SAUK, deur betogers met klippe bestook is. Die DA het in ŉ verklaring gesê polisiebeamptes moet joernaliste teen geweld beskerm. “Betogings moet nooit geweld teenoor joernaliste, wat hul werk doen deur protesaksies te dek, insluit nie,” het die verklaring gelui. Die party het gesê die media speel ŉ belangrike rol deur nuusdekking aan betogings te gee en het ŉ beroep op betogers gedoen om nie hul frustrasie teenoor die regering op joernaliste uit te haal nie. Een van die voertuie wat in Vuwani, Limpopo met klippe bestook is. Foto: SAPD “Joernaliste het ŉ moeilike taak om hulself dikwels in plofbare situasies te begewe om sodoende die res van die land in te lig oor die gebeure. Die DA loof al die dapper en vreeslose joernaliste wat elke dag uitgaan om die waarheid te kry,” het die party gesê. Sanef het ook sy ongelukkigheid oor die geweld teenoor joernaliste uitgespreek en gesê joernaliste moet toegelaat word om hul werk sonder vrees of vooroordeel te doen. Die forum het ook ŉ beroep op die betrokke joernaliste gedoen om die voorvalle van geweld by die polisie aan te meld sodat dit ondersoek en die skuldiges aangekla kan word. “Ons wil ook graag ons teleurstelling met die polisie se optrede by openbare gebeure uitspreek, veral ten opsigte van hul gereelde inmenging in joernaliste se werk,” het Sanef in ŉ verklaring gesê. Sanef het gesê hy kan getuig van verskeie voorvalle waar polisiebeamptes joernaliste verhoed het om vrylik inligting te versamel by openbare gebeure en nuuswaardige tonele soos betogings.